P9_TA(2019)0103

Принципите на правовата държава в Малта след последните разкрития около убийството на Дафне Каруана Галиция

Резолюция на Европейския парламент от 18 декември 2019 г. относно принципите на правовата държава в Малта след неотдавнашните разкрития за убийството на Дафне Каруана Галиция (2019/2954(RSP))

(2021/C 255/04)

Европейският парламент,

— като взе предвид членове 2, 4, 5, 6, 7, 9 и 10 от Договора за Европейския съюз (ДЕС),

— като взе предвид член 20 от Договора за функционирането на Европейския съюз (ДФЕС),

— като взе предвид членове 6, 7, 8, 10, 11, 12 и 47 от Хартата на основните права на Европейския съюз,

— като взе предвид становището относно конституционните разпоредби и разделението на властите и независимостта на съдебната система и на правоприлагащите органи в Малта, прието от Венецианската комисия на нейното 117-о пленарно заседание (Венеция, 14– 15 декември 2018 г.),

— като взе предвид доклада на Комисията до Европейския парламент, Съвета, Европейския икономически и социален комитет и Комитета на регионите, озаглавен „Режими за предоставяне на гражданство и право на пребиваване в ЕС“ от 23 януари 2019 г. (COM(2019)0012),

— като взе предвид своята резолюция от 16 януари 2014 г. относно гражданство на ЕС за продан (1) и съвместното изявление за пресата от 29 януари 2014 г. на Комисията и на малтийските органи относно програмата на Малта за индивидуални инвеститори (IIP),

— като взе предвид своята резолюция от 25 октомври 2016 г., съдържаща препоръки към Комисията относно създаването на механизъм на ЕС за демокрацията, принципите на правовата държава и основните права (2), както и своята резолюция от 14 ноември 2018 г. относно необходимостта от всеобхватен механизъм на ЕС за защита на демокрацията, принципите на правовата държава и основните права (3),

— като взе предвид своята резолюция от 15 ноември 2017 г. относно принципите на правовата държава в Малта (4),

— като взе предвид своята резолюция от 3 май 2018 г. относно плурализма и свободата на медиите в Европейския съюз (5),

— като взе предвид доклада от 11 януари 2018 г. относно проведеното от 30 ноември до 1 декември 2017 г. посещение в Малта на ad hoc делегацията на комисията по граждански свободи, правосъдие и вътрешни работи и анкетната комисия за разследване на предполагаеми нарушения и лошо администриране при прилагането на правото на Съюза във връзка с изпирането на пари, избягването на данъци и данъчните измами (PANA),

— като взе предвид доклада от 16 ноември 2018 г. относно проведеното от 17 до 20 септември 2018 г. посещение в Малта и Словакия на ad hoc делегацията на комисията по граждански свободи, правосъдие и вътрешни работи,

— като взе предвид изслушванията и размяната на мнения, проведени от Групата за наблюдение на демокрацията, принципите на правовата държава и основните права след създаването ѝ от комисията по граждански свободи, правосъдие и вътрешни работи на 4 юни 2018 г.,

— като взе предвид писмото на министър-председателя на Малта от 13 март 2019 г.,

— като взе предвид Резолюция 2293 (2019) на Парламентарната асамблея на Съвета на Европа от 26 юни 2019 г., озаглавена „Убийството на Дафне Каруана Галиция и принципите на правовата държава в Малта и извън нея — да се гарантира разкриването на цялата истина“,

— като взе предвид въпроса до Комисията относно положението по отношение на принципите на правовата държава и борбата срещу корупцията в ЕС, по-специално в Малта и Словакия (6),

— като взе предвид ad hoc делегацията на комисията по граждански свободи, правосъдие и вътрешни работи в Малта от 3 до 4 декември 2019 г.,

— като взе предвид член 132, параграф 2 от своя Правилник за дейността,

А. като има предвид, че Европейският съюз се основава на ценностите на зачитането на човешкото достойнство, свободата, демокрацията, равенството, принципите на правовата държава и зачитането на правата на човека, и като има предвид, че тези ценности са универсални и общи за държавите членки;

Б. като има предвид, че спазването на принципите на правовата държава и зачитането на демокрацията, правата на човека и основните свободи, както и на ценностите и принципите, заложени в Договорите на ЕС и в международните инструменти в областта на правата на човека, са задължения на Съюза и на неговите държави членки и трябва да бъдат спазвани; като има предвид, че в съответствие с член 2, член 3, параграф 1 и член 7 от ДЕС Съюзът е оправомощен да предприема действия за защита на общите ценности, на които се основава, и като има предвид, че механизмът за принципите на правовата държава следва да се прилага с еднаква сила за всички държави членки;

В. като има предвид, че Хартата на основните права на Европейския съюз е част от първичното законодателство на ЕС; като има предвид, че свободата на изразяване на мнение и свободата и плурализмът на медиите са заложени в член 11 от Хартата на основните права и в член 10 от Европейската конвенция за правата на човека (ЕКПЧ);

Г. като има предвид, че независимостта на съдебната система е заложена в член 19, параграф 1 от ДФЕС, член 47 от Хартата на основните права и в член 6 от ЕКПЧ и е основно изискване за демократичния принцип на разделение на властите;

Д. като има предвид, че системният отказ на една държава членка да спазва основните ценности на Европейския съюз и Договорите, към които свободно се е присъединила, засяга ЕС като цяло;

Разследвания

Е. като има предвид, че малтийската разследваща журналистка и блогърка Дафне Каруана Галиция, която разследваше корупцията, беше убита на 16 октомври 2017 г. чрез взривяване на бомба в колата ѝ;

Ж. като има предвид, че разследванията на убийството, водени от малтийските органи с помощта на Европол, до момента са довели до идентифициране и призоваване пред съд на няколко заподозрени лица и един вероятен организатор на убийството, а именно собственикът на базираното в Дубай дружество 17 Black Ltd, който на 20 ноември 2019 г. е задържан в опит да избяга от Малта на своята яхта;

З. като има предвид, че според един от предполагаемите съучастници и според предполагаемия организатор бившият началник на кабинета на министър-председателя е замесен в планирането и финансирането на убийството;

И. като има предвид, че тези разкрития доведоха до редица големи демонстрации и протести на гражданското общество в Малта, призоваващи за правосъдие, поемане на отговорност и зачитане на принципите на правовата държава;

Й. като има предвид, че началникът на кабинета на министър-председателя е разполагал с информация чрез инструктажи за сигурност от полицията и малтийската служба за сигурност; като има предвид, че на 26 ноември 2019 г. той подава оставка, след като е бил разпитан от полицията по случая с Дафне Каруана Галиция; като има предвид, че оттогава насам той няколко пъти е задържан, разпитван и освобождаван без обвинения от полицията;

К. като има предвид, че на 26 ноември 2019 г. министърът на туризма също подава оставка; като има предвид, че на същия ден министърът на икономиката се самоосвобождава от министерските си задължения, но на 1 декември 2019 г. е възстановен на поста си;

Л. като има предвид, че министър-председателят на Малта обяви, че ще подаде оставка, след като на 12 януари 2020 г. бъдат проведени избори за ръководство на партията, в контекста на нарастващата политическа нестабилност около разследването на убийството;

М. като има предвид, че на 20 септември 2019 г. правителството на Малта обяви започването на „публично независимо разследване на убийството на Дафне Каруана Галиция“; като има предвид, че вследствие на съществени критики от страна на семейството на Каруана Галиция и от страна на международните наблюдатели министър-председателят назначи двама нови членове в комисията и значително промени обхвата на разследването, което понастоящем удовлетворява всички страни;

Н. като има предвид, че на 25 ноември 2019 г. заподозряното лице, за което се предполага, че е посредник в убийството, е било помилвано от президента по преценка единствено на министър-председателя, в замяна на информация, която води към организатора, при условие че цялата информация е подкрепена с доказателства; като има предвид, че заподозреният организатор, чийто адвокат заяви публично, че може да предостави информация за заговора за убийството и за корупция с участието на лица, близки до министър-председателя, включително бившия началник на кабинета и бившия министър на туризма, е получил отказ на молбата си за помилване — веднъж от министър-председателя, действащ самостоятелно, и втори път от правителството по препоръка на началника на полицията и главния прокурор;

О. като има предвид, че десетки организации на гражданското общество, медийни агенции, студентски организации и съюзи и професионални сдружения, като Асоциацията на работодателите в Малта, Търговската и промишлена камара и Адвокатската камара, отправиха публичен призив към министър-председателя незабавно да подаде оставка;

П. като има предвид, че продължават да съществуват сериозни опасения по отношение на борбата с корупцията и организираната престъпност в Малта; като има предвид, че това заплашва да подкопае доверието на гражданите в публичните институции, което би могло да доведе до опасни връзки между престъпните групи и публичните органи;

Р. като има предвид, че въпреки многократните призиви от страна на Европейския парламент и други международни институции не беше намерено решение за импровизирания паметник във Валета, тъй като законите и правителственият подход остават непроменени и почти ежедневно служителите на публичната администрация изхвърлят оставените предмети в памет на журналистката;

Свобода на медиите

С. като има предвид, че семейството на Дафне Каруана Галиция все още е изправено пред кампании, подбуждащи към омраза, и многобройни съдебни дела за клевета, включително от членове на малтийското правителство, и като има предвид, че няколко правителствени служители, включително министър-председателят, са посочили, че не виждат защо тези дела за клевета следва да бъдат оттеглени;

Т. като има предвид, че според Световния индекс за свобода на печата на „Репортери без граници“ за 2019 г. Малта заема 77-то място, като е отпаднала от 65-то място през 2018 г. и от 47-то място през 2017 г. (7);

У. като има предвид, че според CIVICUS Monitor за 2019 г. рейтингът на гражданското пространство в Малта се е променил от „отворено“ към „ограничено“; като има предвид, че CIVICUS описва средата за журналистите като „все по-враждебна, особено за тези, съобщаващи за корупция“, и заявява, че „безнаказаността след убийството […] на […] Дафне Каруана Галиция е предоставила възможност на държавата да сплашва и тормози активисти и лица, защитаващи правосъдието“ (8);

Ф. като има предвид, че журналистите, и по-специално, но не само разследващите журналисти, все повече се сблъскват с т. нар. „стратегически съдебни процеси срещу участието на обществеността“ (SLAPP) срещу тях, които имат за цел единствено да осуетяват тяхната работа;

Х. като има предвид, че след пресконференция в кабинета на министър-председателя на 29 ноември 2019 г. на журналистите временно е било забранено да напуснат помещението и сградата; като има предвид, че липсата на безопасност за журналистите и стесняването на пространството за гражданското общество поради тормоз и сплашване подкопават надзора над изпълнителната власт и уронват гражданската ангажираност на гражданите;

Изпиране на пари/корупция

Ц. като има предвид, че в момента се провеждат пет магистратски разследвания във връзка с твърдения за корупция, а именно разследване относно банка „Pilatus“, разследване относно парична сума, която е била преведена между бившия началник на кабинета на министър-председателя и одитора на Nexia BT, разследване относно незаконни комисиони между бившия началник на кабинета на министър-председателя и Адриан Хилман от „Times of Malta“, разследване относно 17 Black Ltd. и две други дружества — Tillgate и Hearnville, както и разследване относно дружеството Vitals;

Ч. като има предвид, че между май 2016 г. и ноември 2019 г. началникът на кабинета на министър-председателя и министърът на туризма на Малта и бивш министър на енергетиката са били единствените действащи високопоставени правителствени служители в която и да било държава — членка на ЕС, за които е установено, че са действителни собственици на дружество, изобличено в „Досиетата от Панама“;

Ш. като има предвид, че един от предполагаемите организатори на убийството е собственикът на базираното в Дубай дружество 17 Black Ltd и бивш член на управителния съвет на дружеството Electrogas Malta Ltd., участвало в изпълнението на дългосрочното споразумение за доставка на газ от Азербайджан за Малта;

Щ. като има предвид, че в своя доклад от 12 септември 2019 г. MONEYVAL — органът на Съвета на Европа за борбата с изпирането на пари — призова малтийските органи да засилят практическото прилагане на мерките си за борба с изпирането на пари и финансирането на тероризма, взе решение да приложи своята процедура за засилено наблюдение и прикани Малта да докладва през декември 2020 г.; като има предвид, че според доклада правоприлагащите органи понастоящем не са в състояние да разглеждат ефективно и своевременно сложни случаи на изпиране на пари на високо равнище, свързани с финансови престъпления, подкупи и корупция (9);

АА. като има предвид, че в своя доклад от 22 март 2019 г. GRECO — органът на Съвета на Европа за борбата срещу корупцията — заключи, че ефективността на публичните институции, участващи във взаимния контрол и уравновесяването на правомощията, е поставена под въпрос, тъй като през последните години държавата е изправена пред безпрецедентна вълна от противоречия във връзка с почтеността на висшите правителствени служители, до най-високото равнище (10);

АБ. като има предвид, че в доклада за европейския семестър за 2019 г. относно Малта (SWD(2019)1017) Комисията посочи, че институционалната рамка за борба с корупцията има недостатъци и че на различни равнища на управление съществува риск от конфликт на интереси;

АВ. като има предвид, че според доклад на Комисията от септември 2019 г. Малта отбелязва далеч най-високия процент на данъчни измами в Европа, а малтийските граждани притежават голямо офшорно богатство и съхраняват своите активи в чужбина (11),

АГ. като има предвид, че в доклад на Европейската централна банка, публикуван през лятото на 2019 г., се посочват сериозни пропуски, които са могли да позволят в Банк ъф Валета да продължават през годините изпирането на пари или други престъпни дейности въпреки неколкократните предупреждения;

АД. като има предвид, че GRECO също така заключи, че Постоянната комисия за борба с корупцията едва ли може да се разглежда като специализиран орган, чиято цел е да улесни разследването на корупцията, и че нейният принос към усилията на Малта за борба с корупцията е незначителен (12);

Режим за предоставяне на гражданство и право на пребиваване срещу инвестиции

АЕ. като има предвид, че през 2019 г. са били докладвани най-малко пет случая, в които лица, ползвали се от малтийския „режим за предоставяне на гражданство и право на пребиваване срещу инвестиции“, са били обвинени в тежки финансови престъпления;

АЖ. като има предвид, че в интервю със скрита камера, показано по френската телевизионна програма „Enquete exclusive“, представител на паспортната агенция Chetcuti Cauchi Advisors Ltd. е намекнал, че личните му връзки с министър-председателя, министъра на правосъдието и парламентарния секретар по реформите, гражданството и опростяването на административните процеси биха могли да са благоприятни при процеса на кандидатстване, също и за клиенти с криминално минало; като има предвид, че тези разкрития пораждат сериозни съмнения относно надеждността и контрола на малтийските програми за предоставяне на гражданство и право на пребиваване;

АЗ. като има предвид, че на 8 ноември 2019 г. малтийското правителство публикува доклад на Службата на регулатора на програмата за индивидуални инвеститори (IIP) във връзка с разследване на адвокатите на агенцията Chetcuti Cauchi като работеща за IIP; като има предвид, че в резюмето към доклада се посочва, че анализът „не е разкрил никакви „червени флагове“, които подкрепят, изцяло или частично, предполагаемите твърдения“ (13);

АИ. като има предвид, че Chetcuti Cauchi Advisors Ltd. са подали първото успешно заявление по новата програма за индивидуални инвеститори в Малта и са получили привилегирован статут на „одобрен агент“ през 2016 г., „тъй като отговарят на изискванията за качество, надеждност и обем, установени от Identity Malta“; като има предвид, че рекламен видеоклип за дружеството е бил заснет в Auberge de Castille, кабинета на министър-председателя, и че в него участва и парламентарният секретар по въпросите на гражданството; като има предвид, че на 23 септември 2019 г. правителството суспендира лицензите за Агент по гражданството № IIP 001 и № IIP124 на основание, че дружеството е разпространило „подвеждаща информация“;

АЙ. като има предвид, че използването на „режими за предоставяне на гражданство и право на пребиваване срещу инвестиции“ от държави — членки на ЕС създава сериозни рискове за борбата срещу изпирането на пари, подкопава взаимното доверие и целостта на Шенгенското пространство, позволява допускането на граждани на трети държави само въз основа на натрупано богатство, а не въз основа на полезни знания, умения или хуманитарни съображения, и на практика представлява продажба на гражданството на ЕС; като има предвид, че Комисията изрично е заявила, че не одобрява малтийските режими за предоставяне на гражданство и на право на пребиваване срещу инвестиции;

Конституционна реформа

АК. като има предвид, че в своето становище относно Малта, прието на 117-о пленарно заседание от 14– 15 декември 2018 г. (14), Венецианската комисия отправя редица предложения за конституционни реформи;

АЛ. като има предвид, че Малта започна обсъждане на процес на конституционни реформи под надзора на своя президент, в който участват различни политически сили и гражданското общество, и че за прилагането на повечето от тях ще е необходимо мнозинство от две трети в парламента; като има предвид, че тече процес на реформа във връзка с оспорваната конституционна роля на главния прокурор и настоящата система за назначения в съдебната система;

АМ. като има предвид, че Европейският парламент и няколко други международни институции многократно са изразявали загриженост във връзка с безпристрастността на правоприлагането, разделението на властите и независимостта на съдебната система в Малта, особено по отношение на политизирането и липсата на прозрачност в процесите на подбор и назначаване, като например за длъжността началник на полицията;

АН. като има предвид, че на 17 юли 2019 г. Комисията публикува съобщение относно „Укрепване на върховенството на закона в Съюза — план за действие“ (COM(2019)0343) вследствие на няколко широко подкрепени резолюции на Европейския парламент (15), в които се предлага всеобхватен и независим механизъм за наблюдение на положението с демокрацията, принципите на правовата държава и основните права на годишна основа във всички държави членки;

1. изразява дълбока загриженост относно целостта и надеждността на разследванията на убийството на Дафне Каруана Галиция; отбелязва широко разпространеното отрицателно възприемане на действията на правителството в това отношение, както и намаляващото доверие в институциите и тяхната надеждност; подчертава, че от първостепенно значение е неоспорваното доверие в процеса на разследване — както от страна на малтийските граждани, така и от страна на европейското общество; отчита напредъка в разследването на убийството на Дафне Каруана Галиция; подчертава обаче, че делото не е приключено, тъй като разследванията продължават;

2. подчертава, че всеки риск от компрометиране на разследванията, независимо от това дали се усеща като такъв или е реален, трябва да бъде изключен по всякакъв начин; подчертава още, че този риск продължава да съществува, докато министър-председателят заема този пост;

3. изразява сериозна загриженост, че редица други разследвания на свързани случаи на изпиране на пари и корупция не са напреднали или дори не са били започнати, особено във връзка с бившия началник на кабинета на министър-председателя и бившия министър на туризма; призовава малтийските органи да започнат и да проведат тези разследвания;

4. повтаря призива си за пълно и непрекъснато ангажиране на Европол във всички аспекти на разследването на убийството и всички свързани с него разследвания; призовава за засилване на участието на Европол, тъй като то води до резултати;

5. изразява дълбоко съжаление, че събитията в Малта през последните години са довели до сериозни и трайни заплахи за принципите на правовата държава, демокрацията и основните права, включително свободата на медиите, независимостта на полицията и съдебната система и свободата на мирни събрания; изразява съжаление относно липсата на подходящи конституционни гаранции за разделението на властите;

6. изразява съжаление, че през последните години Комисията се въздържа да предприема каквито и да било конкретни мерки срещу малтийското правителство въпреки многократните призиви от страна на Европейския парламент; настоятелно призовава новата Комисия без по-нататъшно забавяне да започне диалог с правителството на Малта в контекста на уредбата на ЕС за укрепване на принципите на правовата държава;

7. отбелязва, че процесът на реформи, разглеждащи противоречивата конституционна роля на главния прокурор и настоящата система за назначения в съдебната система и развитие на кариерата, съгласно предложението на Венецианската комисия, е в заключителната си фаза; настоятелно призовава малтийския парламент и правителството своевременно и изцяло да изпълнят всички останали препоръки на Венецианската комисия и Групата държави срещу корупцията (GRECO);

8. отбелязва коментарите на заместник-председателя на Комисията г-жа Йоурова, която заявява, че ако Малта не проведе реформи в съдебната система, това би могло да бъде основание за задействане на процедура по член 7;

9. отбелязва, че защитата на разследващите журналисти и лицата, подаващи сигнали за нередности, е от жизненоважен интерес за обществото; призовава малтийските органи да гарантират по всяко време и на всяка цена защитата на личната безопасност и препитанието на журналистите и лицата, подаващи сигнали за нередности, и следователно тяхната независимост;

10. призовава Обединените арабски емирства (ОАЕ) да сътрудничат на малтийските и европейските органи и да гарантират, че замразените средства в банковите сметки на дружеството 17 Black ще останат замразени до провеждането на щателно разследване; призовава Комисията и малтийските органи да използват всички инструменти, с които разполагат, за да гарантират сътрудничеството на органите на ОАЕ и подходяща правна помощ във всички разследвания;

11. потвърждава непосредствената необходимост от механизъм на ЕС за демокрацията, принципите на правовата държава и основните права, предложен от Парламента под формата на междуинституционален пакт за демокрацията, принципите на правовата държава и основните права, състоящ се от ежегодна оценка въз основа на доказателства и недискриминационен преглед при равни условия, относно спазването от страна на всички държави — членки на ЕС на ценностите, залегнали в член 2 ДЕС, заедно със специфични за всяка държава препоръки (Европейският доклад за демокрацията, принципите на правовата държава и основните права), който да бъде последван от междупарламентарен дебат и постоянен политически цикъл във връзка с демокрацията, принципите на правовата държава и основните права в рамките на институциите на ЕС ( 16 ) ; повтаря призива си към Комисията да представи предложения за предотвратяване на т. нар. „стратегически съдебни процеси срещу участието на обществеността“ (SLAPP);

12. повтаря призива си към правителството на Малта да прекрати режимите за предоставяне на гражданство и право на пребиваване срещу инвестиции и да възложи независимо международно разследване на въздействието на тези продажби на гражданство и право на пребиваване върху способностите на Малта за правоприлагане в борбата с изпирането на пари, върху по-нататъшната трансгранична престъпност и върху целостта на Шенгенското пространство; призовава Комисията да продължи да наблюдава и оценява всички съществуващи схеми за предоставяне на гражданство и право на пребиваване срещу инвестиции и да предприема подходящи стъпки, както се предлага в предишни резолюции; призовава Съвета да обсъди въпроса ( 17 )

13. призовава Комисията да използва всички инструменти и процедури, с които разполага, за да гарантира пълно спазване на правото на ЕС по отношение на борбата срещу изпирането на пари (особено в областта на разследването на борбата с изпирането на пари, прилагането на законодателството и независимостта на компетентните органи), банковия надзор, независимостта на съдебната система, обществените поръчки и планирането и градското развитие; призовава малтийските органи да спазват всички препоръки на Специалния комитет на експертите за оценка на мерките за борба срещу изпирането на пари (MONEYVAL);

14. изразява съжаление, че въпреки многократните призиви правителството не е постигнало напредък в намирането на решение за импровизирания паметник, с който се призовава за правосъдие за Дафне Каруана Галиция; призовава министър-председателя незабавно да прекрати почти ежедневното унищожаване на импровизирания паметник във Валета;

15. приветства факта, че Бюрото на Парламента одобри създаването на „Европейска награда „Дафне Каруана Галиция“ за разследваща журналистика“, която да бъде присъждана всяка година за изключителни постижения в разследващата журналистика в Европа, както и призовава Бюрото да приключи своевременно необходимите договорености;

16. възлага на своя председател да предаде настоящата резолюция на Комисията, Съвета, правителствата и парламентите на държавите членки, на Съвета на Европа и на президента на Република Малта.

(1) ОВ C 482, 23.12.2016 г., стр. 117.

(2) ОВ C 215, 19.6.2018 г., стр. 162.

(3) Приети текстове, P8_TA(2018)0456.

(4) ОВ C 356, 4.10.2018 г., стр. 29.

(5) Приети текстове, P8_TA(2018)0204.

(6) Въпрос с искане за устен отговор O-000015/2019 до Комисията — B8-0017/2019.

(7) https://rsf.org/en/malta

(8) The Civicus Monitor, People Power Under Attack, 2019.

(9) Committee of Experts on the Evaluation of Anti-Money Laundering Measures and the Financing of Terrorism (MONEYVAL), Anti-money laundering and counter-terrorist financing measures — Malta — Fifth Round Mutual Evaluation Report, July 2019 (Специален комитет на експертите за оценка на мерките за борба срещу изпирането на пари и финансирането на тероризма (MONEYVAL) — Мерки за борба с изпирането на пари и с финансирането на тероризма — Малта — Пети доклад за взаимна оценка, юли 2019 г.)

(10) GRECO, Fifth Evaluation Round — Preventing corruption and promoting integrity in central governments (top executive functions) and law enforcement agencies — Evaluation Report — Malta, 3 April 2019 (GRECO — Пети кръг за взаимна оценка — Предотвратяване на корупцията и насърчаване на почтеността в централните правителства (ръководни функции) и правоприлагащите агенции — Доклад за оценка — Малта, 3 април 2019 г.)

(11) European Commission, Taxation Papers, Working Paper No 76 — 2019 — Estimating International Tax Evasion by Individuals, September 2019 (Европейска комисия, Доклади относно данъчното облагане, Работен документ № 76 — 2019 г. — Оценка на международните данъчни измами от страна на отделни лица, септември 2019 г.)

(12) GRECO, Fifth Evaluation Round — Preventing corruption and promoting integrity in central governments (top executive functions) and law enforcement agencies — Evaluation Report — Malta, 3 April 2019 (GRECO — Пети кръг за взаимна оценка — Предотвратяване на корупцията и насърчаване на почтеността в централните правителства (ръководни функции) и правоприлагащите агенции — Доклад за оценка — Малта, 3 април 2019 г.)

(13) Служба на регулатора на програмата за индивидуални инвеститори, Анализ на кандидатурите по IIP, представен от адвокатите на Chetcuti Cauchi, 8 ноември 2019 г.

(14) Малта — Становище относно конституционните разпоредби и разделението на властите, прието от Венецианската комисия на нейното 117-о пленарно заседание (Венеция, 14– 15 декември 2018 г.),

(15) Резолюция от 25 октомври 2016 г., съдържаща препоръки към Комисията относно създаването на механизъм на ЕС за демокрацията, принципите на правовата държава и основните права, ОВ C 215, 19.6.2018 г., стр. 162; резолюция от 14 ноември 2018 г. относно необходимостта от всеобхватен механизъм на ЕС за защита на демокрацията, принципите на правовата държава и основните права — Приети текстове, P8_TA(2018)0456.

(16) Резолюция от 25 октомври 2016 г., съдържаща препоръки към Комисията относно създаването на механизъм на ЕС за демокрацията, принципите на правовата държава и основните права, ОВ C 215, 19.6.2018 г., стр. 162; резолюция от 14 ноември 2018 г. относно необходимостта от всеобхватен механизъм на ЕС за защита на демокрацията, принципите на правовата държава и основните права — Приети текстове, P8_TA(2018)0456.

(17) Резолюция на Европейския парламент от 26 март 2019 г. относно финансовите престъпления, данъчните измами и избягването на данъци — Приети текстове, P8_TA(2019)0240; Резолюция на Европейския парламент от 28 март 2019 г. относно положението по отношение на принципите на правовата държава и борбата срещу корупцията в ЕС, по-специално в Малта и Словакия — Приети текстове, P8_TA(2019)0328; Резолюция на Европейския парламент от 16 януари 2014 г. относно гражданство на ЕС за продан — Приети текстове, P7_TA(2014)0038.